钦定古今图书集成/明伦汇编/氏族典/第145卷 > 《廖用贤尚友录》 > 孙礼
## 钦定古今图书集成/明伦汇编/氏族典/第145卷 > 《廖用贤尚友录》 > 孙礼

按《魏志孙礼传》，“礼字德达，涿郡容城人也。太祖平幽
州，召为司空军谋掾。后除河间郡丞，稍迁荥阳都尉，
徙为鲁相，迁阳平太守，入为尚书。明帝方修宫室，而
节气不和，天下少谷，礼固争罢役。明帝临崩，以曹爽
为大将军，拜礼大将军长史。礼亮直不挠，爽弗便也，
以为扬州刺史。吴将全琮来侵，礼躬勒卫兵御之，战”
于芍陂。贼退，诏书慰劳，赐绢七百匹，皆以付亡者家。
征拜少府，出为荆州刺史，迁冀州牧。清河、平原争界
八年，更二刺史，靡能决之。礼到，案图宜属平原，而曹
爽信清河言，下书云“图不可用。”礼上疏，辄束带著履，
驾车待放。爽大怒，劾礼怨望。在家期年，众人多以为
言。除城门校尉。时鲜卑数寇边，乃以礼为并州刺史，
加振武将军。爽诛后，入为司隶校尉。嘉平二年薨，孙
元嗣。

===孙观===按王沉《魏书》：观字仲台，与臧霸俱起讨黄巾，拜骑都
尉，战常先登，征定青、徐群贼，功次于霸，迁青州刺史。
从征孙权于濡须口，为流矢所中，伤左足，力战不顾。
太祖劳之曰：“将军不当为国爱身乎！”